Nafarroako Parlamentuko Mahaiak, 2021eko abenduaren 20an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Geroa Bai eta EH Bildu Nafarroa talde parlamentarioek, Podemos-Ahal Dugu foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako erakundeak eta gizartea premiatzen baitira Kolonbiako protesta baketsuen aurkako errepresioa gaitzets dezaten.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko abenduaren 20an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan ezarritakoaren babesean, honako mozio hau aurkezten dute, 2022ko urtarrilaren 20ko Osoko Bilkuran eztabaidatu eta bozkatzeko:

Nafarroako Parlamentuak kezka handiz jaso ditu Kolonbian egun dagoen egoerari buruzko berriak, adierazten baitute neurriz kanpoko errepresioa izan dela Kolonbian modu baketsuan garatutako protesta sozialen aurka eta indar publikoak giza-eskubideen urraketa larriak burutu dituela herrialde osoan zehar mobilizazioak hasi zirenetik.

Nazio Batuen Erakundeak Kolonbian duen Goi-komisarioaren Bulegoak, Giza Eskubideen Batzorde Inter-amerikarrak, Amnistia Internazionalak eta giza-eskubideen aldeko beste erakunde askok beren kezka adierazi dute, txostenak ikusi ondoren, zeinetan egiaztatzen baita su-armak eta kolpeak erabili direla eta atxiloketak izan direla, eta horien ondorioz erailketak, desagerpenak eta sexu-indarkeria gertatu direla.

Herriaren Defentsa Bulegoaren zifra ofizialen arabera, lanuzte nazionalean zehar 42 manifestari hil dira. Halaber, 168 pertsona jo dira desagertutzat, eta giza-eskubideen aurka ustez izandako urradurengatik 104 kexa jaso dira.1. 1.106 lagun atxilotu ditu Polizia Nazionalak 2021eko apirilaren 28tik maiatzaren 25era arteko lanuzte nazionalean, Polizia Nazionalak Cuestión Pública hedabideari emandako zenbatekoari eta atxilotutako pertsonen zerrendari jarraituz, 110013109043-2021-0118-00 tutoretza-epaiaren barruan.2

Halaber, kezkagarri zaizkigu kazetarien aurkako erasoei buruz Temblores eta Indepaz GKEek egindako txostenak, non biltzen diren 195 eraso fisiko, atxiloketa arbitrarioak eta kazetaritzako materialaren suntsiketa indar publikoaren aldetik. Era berean, giza-eskubideen defentsako 95 pertsonek erasoak pairatu dituzte giza-eskubideen urraketen biktimei laguntza ematen zietenean, are Nazio Batuen giza-eskubideen ordezkaritza bat ere, bere eginkizuna betetzen ari zenean; gertaera hori entitateak berak helarazi zuen Twitter sare sozialaren bidez, maiatzaren 3an. Mezu horretan Nazio Batuen Erakundearen ordezkaritzak azaldu zuen mehatxuak eta erasoak jasan zituztela, bai eta tiroak ere Kolonbiako poliziaren aldetik, ordezkaritzako inongo kide jo ez bazuten ere.3

Maiatzaren 25ean, Giza Eskubideen Batzorde Inter-amerikarrak bilera telematikoa egin zuen Herriaren Defentsa Bulegoarekin “aztertze aldera giza-eskubideen egoera, manifestazioen testuinguruan. Une horretan, Batzordeak berretsi zuen bere lan-bisitaren garrantzia, ikusita giza-eskubideen urraketa batzuei buruzko informazioa” (CIDH - IACHR, Twitter @CIDH, 22:53 - 26 may.21). Kolonbiako Gobernuak uko egin dio Giza Eskubideen Batzorde Inter-amerikarra -kontinente amerikarrean giza-eskubideen sustapenaz eta babesaz arduratzen den erakundea- bisitan hartzeari.

Horregatik guztiagatik, honako erabaki proposamen hau aurkezten dugu:

1. Nafarroako Parlamentuak Nafarroako gizartea eta erakundeak, oro har, premiatzen ditu gaitzets dezaten apirilaren 28tik, muturreko indarkeriaren testuinguruan, Kolonbian gertatzen ari den protesta baketsuen errepresioa, eta manifestarien giza eskubideen urraketak zigorrik gabe gera ez daitezen, eta azkar eta egoki iker daitezen, xede horretarako behar diren mekanismo eta tresnekin.

2. Nafarroako Parlamentuak Kolonbiako Gobernua premiatzen du, lehentasunez has dadin indarkeria deseskalatzen eta hiriak desmilitarizatzen, eta berehalako neurriak har ditzan bermatzeko eta errazteko deitutako protesta-egunetan bilera baketsuak egiteko eskubidea eta manifestarien osotasun fisikoa eta psikologikoa, neurri horiek giza eskubideen nazioarteko estandarretan ezarrita baitaude.

3. Nafarroako Parlamentuak nazioarteko komunitatea premiatzen du, egiazta dezan behar diren neurriak hartzen ote diren giza eskubideen defendatzaileen protesten ziurtasunezko arreta bermatzeko, bai eta kazetarien eskubidea ere, adierazpen askatasuna gauzatzekoa gune eta maila ezberdinetako elkarrizketa- eta negoziazio-eskenatoki batetik, protesta horien jatorrian metatutako arazoak ekite aldera. Elkarrizketa-prozesu adostu bat izanen da, irekia eta anitza, mobilizazioak sustatu dituzten lurraldeen, erakundeen eta sektoreen eskarietan oinarritua.

4. Nafarroako Parlamentuak erakunde guztiak eta Nafarroako gizartea premiatzen ditu Kolonbiako herritarrei lagundu diezaieten Nafarroan mobilizatzen beren herriaren gizarte-eskubideen alde, protesten kriminalizazioaren ondorioak pairatu dituzten eta pairatzen dituzten familia eta pertsona guztiei elkartasuna adieraziz, biktimentzako justiziaren alde eta giza eskubideen urraketak berriz ez gertatzeko bermeen alde, Lanuzte Nazionalaren esparruan eta Kolonbiako Estatuaren eta FARCen gerrillaren artean sinatutako bake-akordioak betearaziz.

Foru parlamentariak: Blanca Regúlez Álvarez, Bakartxo Ruiz Jaso, Ainhoa Aznárez Igarza eta Marisa de Simón Caballero

1 https://www.rtve.es/noticias/20210512/colombia-defensoria-pueblo-eleva-cuarenta-dos-victimas-mortales/2089610.shtml

2 https://cuestionpublica.com/explora-lista-capturados-en-el-pais-paro-nacional/

3 https://www.larepublica.co/economia/onu-denuncia-amenazas-y-agresiones-contra-mision-de-derechos-humanos-en-cali-3163987